Príloha č.1

Stručná právna a ekonomická charakteristika vybraných európskych poštových podnikov

1 ČESKÁ POŠTA

         Česká pošta je štátny podnik s takmer identickým právnym postavením ako Slovenská pošta. Vznikla 1. januára 1993 rozdelením spoločného štátneho podniku Správa pôšt               a telekomunikácií Praha na 2 samostatné štátne podniky pre poštu a pre telekomunikácie.        V súčasnom volebnom období ČR sa nepredpokladá nijaká vážnejšia diskusia o zmene právneho postavenia Českej pošty. 
        Základným predmetom činnosti  Českej pošty, s. p.,  je doprava listových zásielok, balíkov a peňažných poukážok. Orientácia na čo najširšiu automatizáciu pôšt podmieňuje čoraz väčšiu lukratívnosť poštovej siete, ktorú Česká pošta využíva najmä v spolupráci s Investičnou a poštovou bankou (IPB) na ponuku a poskytovanie bankových služieb. Česká pošta nemá kapitálovú účasť v IPB – ich spolupráca má rovnaký zmluvný základ ako spolupráca Slovenskej pošty s Poštovou bankou, a.s.
        V ponuke služieb sú však aj nové služby, ako napr. hybridná pošta („Postservis“), obchodný balík a „profi“ balík (so systémom track-and-trace), direct mail prostredníctvom adresárov. Kvalita poštovej služby a spokojnosť zákazníkov sa zisťujú prostredníctvom nezávislej agentúry („Raysa“).
        Najmä vďaka finančným výkonom, ktoré predstavujú vyše 45 % z celkových výkonov,  dosahuje Česká pošta pravidelne veľmi vysoký zisk, ktorý predstavuje takmer 10 % z jej obratu (výkonov).
        Organizačná štruktúra je založená na 7 regionálnych a 3 špecializovaných odštepných závodoch („Medzinárodná prevádzka“, „VAKÚS“ a „Dodávateľské a obchodné služby“). Regionálnym odštepným závodom podliehajú prevádzkovo-technické jednotky („Obvod“, „Preprava“, „Doprava“ a „Výpočtová technika“) a „obvodom“ pošty. Snahou vedenia Českej pošty je vytvárať porovnateľné odštepné závody a prevádzko-technické jednotky, aby sa dala vzájomne hodnotiť ich výkonnosť a efektívnosť.
         Podľa našich informácií má Česká pošta len jednu kapitálovú účasť – 100 %-né vlastníctvo akciovej spoločnosti „Poštová tlačiareň cenín.“ Otázka predaja akcií Českej pošty v IPB štátom bez jej vedomia čaká na definitívne rozhodnutie.

2 MAĎARSKÁ POŠTA

          Maďarská pošta je akciová spoločnosť v úplnom vlastníctve štátu. Vznikla 1. januára 1994 ako generálny právny nástupca Maďarského štátneho poštového podniku. Jej registrovaný kapitál predstavuje vyše 11 613 mil. HUF. Na verejnosti sa pred nejakým časom  objavili zmienky o možnej privatizácii Maďarskej pošty, avšak od minulého roka sa  už na túto tému nehovorí.
          Základným predmetom činnosti sú klasická poštová prevádzka, distribúcia denníkov 
a rôzne finančné, tradičné peňažné, ale aj bankové a poisťovacie činnosti. Výkony listovej pošty predstavujú takmer 60 % z celkových výkonov, medzinárodná pošta vyše 12 %, predplácanie tlače takmer 11 % (Maďarská pošta garantuje doručovanie predplácaných denníkov do 7.00 hod. ráno) a služba poštových balíkov 10 %.
          K novým službám patria najmä: úhrada poštových služieb na poštách prostredníctvom kreditných kariet („Postamat“), hybridná pošta (elektronické poštové centrá v 3 mestách – Budapešť, Györ a Szeged), kontaktné body v riedko osídlených oblastiach, ktoré poskytujú aj internetové, e-mailové, tlačiarenské, faxové a fotokopírovacie služby, kuriérske služby v Budapešti, spolupráca s poskytovateľom služby mobilných telefónov „Antenna Hungaria“ 
a pod.
          Zisk Maďarskej pošty pred zdanením sa pohybuje v rozmedzí 8 – 10 % z celkového obratu.
           Organizačná štruktúra je založená na regionálnych riaditeľstvách pôšt, hybridnú poštu a expresné služby prevádzkujú samostatné podnikateľské jednotky. Prvky produktového riadenia sa zatiaľ zavádzajú len na ústredí akciovej spoločnosti. Dopravné a opravárenské služby pošty sa realizujú prostredníctvom 6 regionálnych dcérskych spoločností, v ktorých má Maďarská pošta 100 %-nú účasť. Symbolickú kapitálovú účasť (3,2 %) má v Poštovej banke, vyššiu (15 %) v poisťovni „Providencia“ a majoritnú (60 %) v Združení pošty                         a telekomunikácií na vedenie pracovných záznamov a prípravu dôchodkov. Podľa našich informácií má aj 25 % + 1 akciu v novej spoločnosti „Antenna Hungaria“ na poskytovanie služby mobilných telefónov.
           Štát poskytuje Maďarskej pošte  príspevok na rekonštrukciu budov pôšt, ktorý sa však postupne znižuje.

3 POĽSKÁ POŠTA

            Poľská pošta je štátny podnik, ktorý vznikol v roku 1992 rozdelením štátnej organizácie „Poľská pošta, telegraf a telefón“ na dva vzájomne nezávislé hospodárske subjekty. Poľská pošta a Poľské telekomunikácie, a.s.
            Prípadné zmeny v právnom postavení Poľskej pošty sú podmienené schválením dvoch dôležitých aktov: návrhu zákona o pošte a Stratégie rozvoja Poľskej pošty (napriek niekoľkonásobným pokusom sa nám nepodarilo získať konkrétne informácie o obsahu týchto dvoch dokumentov).
            Základným poslaním Poľskej pošty  je poskytovanie služby listovej pošty, poštových balíkov a poštových poukážok.
            Poskytovanie nových služieb, ako aj riešenie reklasifikácie poštových zásielok,  je predmetom uvedenej stratégie. Poľský trh je veľmi atraktívny, a preto na ňom pôsobí silná konkurencia, najmä subjekty  poskytujúce expresné, kuriérske a balíkové služby.
            Organizačná štruktúra Poľskej pošty je založená na organizačných jednotkách:
-	s celoúzemnou pôsobnosťou (ústredie, výskumno-vzdelávacie centrum, centrum obchodu   a polygrafie, výmenná pošta Varšava 3),
-	s regionálnou pôsobnosťou (10 regionálnych riaditeľstiev pôšt a 11 dopravných závodov),
-	s nižšou pôsobnosťou (66 okresných poštových úradov, ktorým podliehajú pošty a 14 úradov poštovej prepravy, ktorým podliehajú dopravné oddiely).
            Podľa vzoru a na základe pomoci Holandskej pošty vybudovala Poľská pošta rozsiahlu marketingovú infraštruktúru, podporujúcu najmä služby „direct mail“ (zásielky priamej reklamy) a „mail order“ (objednávanie a zasielanie tovaru poštou). V nadväznosti     na to má Poľská pošta úzku spoluprácu so zásielkovými domami, pričom vo vzťahu              so zahraničnými partnermi intenzívne využíva službu „Consignment“.
            Od roku 1995 využíva Poľská pošta „franchising“ poštových služieb na vidieku.
            Štát kryl do roku 1996 hospodársku stratu Poľskej pošty. Naďalej subvencuje investovanie v pošte, hoci v redukovanej miere (v polovici 90. rokov to bola cca 1 miliarda Sk). Je otázne, čo v tomto smere prinesie zmena právnej úpravy o pošte a prijatie stratégie rozvoja.  
            Poľská pošta, resp. jej predchodca, je od roku 1990 zakladateľom a akcionárom Poštovej banky, a. s. Do roku 1999 boli akcionárom aj Poľské telekomunikácie, a. s. V roku 1997 vstúpil do Poštovej banky tretí akcionár (teraz sú len dvaja) – Prokom Investments, a. s. (údaje o akcionárskych podieloch nám nie sú známe).
              Druhou kapitálovou investíciou Poľskej pošty je „Otvorený dôchodkový fond – POCZTYLIÓN“, ktorý založila v roku 1998 s francúzskou kapitálovou skupinou „Bank Paribas“ a „Poisťovňa Cardif, a. s.“. Poľskej pošte patrí väčšinový podiel vo výške 52 % akcií.

4 RAKÚSKA POŠTA

              Rakúska pošta je štátna akciová spoločnosť, ktorá vznikla 3. marca 1999 ako dcérska spoločnosť a. s. „Post und Telekom Austria“.
                 Jej základnou činnosťou je poskytovanie poštových (listové zásielky a poštové balíky), dopravných (osobná autobusová doprava) a finančných (s dlhoročným partnerom „Poštová sporiteľňa“, ďalej poisťovacie služby a klasické poštové peňažné služby) služieb. 
               Obrovské investície do logistky – 3,5 mld. ATS – mali za cieľ vybudovať 6 nových logistických centier, optimalizovať poštovú prepravu (prechod na cestnú prepravu), zmodernizovať vozidlový park, zaviesť systém „track-and-trace“ a vyškoliť zamestnancov. Zároveň sa investovali 2 mld. ATS do modernizácie 420 pôšt s cieľom vytvoriť ich multifunkčný charakter (one-stop-shopping) s ponukou logistiky, finančných                           a telekomunikačných služieb a doplnkových produktov (lotérie, diaľničné nálepky, papierenský tovar). Z nových produktov treba uviesť: zmluvnú logistiku, hybridnú poštu, digitálny podpis, elektronický obchod apod.
              Z výkonov, dosiahnutých v roku 1999, pripadalo vyše 85 % na výkony pošty              a zvyšok na osobnú dopravu. Z  výkonov pošty pripadá takmer 80 % na listovú poštu, vrátane reklamnej pošty a prepravy periodík, 10 % na poštové balíky, 6 % na finančné služby a 4 % na ostatné.
               Rakúska pošta dosiahla v roku 1999 zisk, ktorý predstavoval cca 3 % z jej obratu. Všetky úsporné opatrenia (najmä zatváranie tzv. neefektívnych pôšt), ktoré pred časom Rakúska pošta vyhlásila, aby znížila svoje náklady a zvýšila svoj zisk a svoju konkurenciuschopnosť na trhu, sa stretli s nepochopením verejnosti i zamestnancov. 
               Štát dotuje prepravu periodík (so zámerom ukončenia dotácií, pričom sa predpokladá, že tým dôjde k výraznému až 60 % zníženiu vydávania tlače) a osobnú dopravu poštovými autobusmi.
               Rakúska pošta má produktovú organizačnú štruktúru a tieto kapitálové účasti: Poštová balíková služba, s.r.o. – 100 % (jej prostredníctvom sa kontroluje po 30 % akcií v týchto spoločnostiach: Gebrűder Weiss, s.r.o., Schachinger Paketdienst, s.r.o., a Lagermax Paketdienst, s.r.o.), Poštová poisťovňa, a.s. – 60 %, Post & Co Vermietung – 100 %, Post & Telekom Immobiliengesellschaft (nehnuteľnosti) – 100 %, Post & Co Handels – 99 %, Omnimedia Werbegesellschaft (reklama) – 37 %, IVV Gesellschaft fűr Informatik, Verkehrsplanung und Verkehrstechnik – 50 %, OMNITEC Informationstechnologie Systemservice – 50 % a Karl Koch, s.r.o. (autobusová spoločnosť) – 100 %.    
                          
5 SLOVINSKÁ POŠTA

            Slovinská pošta je štátna korporácia (obchodná spoločnosť, a. s.), ktorá vznikla 
5. februára 1998  na základe zákona o transformácii pošty. Zakladateľom a jediným vlastníkom spoločnosti je Slovinská republika, zastúpená vládou Slovinskej republiky.
               Základnou činnosťou Slovinskej pošty je poskytovanie poštových služieb                 vo vnútroštátnom a medzinárodnom styku, ako aj iných služieb.
            Nové služby vyplývajú najmä z automatizácie pôšt a intenzívnej angažovanosti v medzinárodnej pošte (najmä vo vzťahu ku krajinám  bývalej Juhoslávie).
            Z celkových výkonov predstavujú výkony listovej pošty takmer 80 %, poštových balíkov 4 %, novín a časopisov 8 %, finančných služieb 8 %. Zvyšok pripadá na telegraf        a telefón.
            Slovinská pošta dosiahla v roku 1999 zisk vo výške cca 1,5 % z obratu, a to najmä vďaka prenájmu priestorov a predajom niektorých aktív.
            Organizačná štruktúra je založená na 8 regionálnych podnikateľských jednotkách, ktorým podliehajú prevádzkové jednotky pre poštu, prepravu a služby a tieto priamo riadia pošty.
            Podľa dostupných informácií má Slovinská pošta len jednu kapitálovú účasť – 100 % akcií v Poštovej banke (podľa pripravovaného zákona o bankách sa však Poštová banka má transformovať na bežnú komerčnú banku s privátnym vlastníctvom akcií).  

6 ŠVAJČIARSKA POŠTA

             Švajčiarska pošta je štátna korporácia (obchodná spoločnosť), ktorá vznikla 1. januára 1998 rozdelením pôvodnej „Pošty, telefónu a telegrafu“ (PTT) na dve navzájom nezávislé spoločnosti – Swiss Post a Swisscom“ – a to na základe dvoch zákonov: Zákon o organizácii PTT a Zákon o poštových službách.
            Základnou činnosťou Švajčiarskej pošty je doprava osôb, správ a peňazí.
            Z nových služieb treba uviesť množstvo finančných služieb (Švajčiarska pošta má vlastné poštové žíro,  vlastnú poštovú banku, ktorá poskytuje aj elektronické služby, vydáva vlastnú platobnú a úverovú kartu), predaj a predplácanie mobilných telefónov (so Swisscomom), elektronický obchod, elektronická poštová schránka pre každého občana, vlastný internetový portál, expresné služby s holandskou TNT apod.
            Z celkových výkonov Švajčiarskej pošty predstavujú výkony listovej pošty vyše 45 %, expresnej pošty 1 %, poštových balíkov 13 %, filatelie 1 %, medzinárodnej pošty 11 %, autobusovej dopravy 8 % a finančných služieb 21 %.
            V roku 1999 dosiahla zisk vo výške 5, 6 % z obratu. Na financovanie svojich cieľov by však potrebovala aspoň dvojnásobok. Štát dotuje prepravu periodík.
            Organizačná štruktúra je produktová: pozostáva z týchto podnikateľských jednotiek: Poštová autobusová doprava (najmä na turistiku a objednávku), Balíková pošta, Listová pošta, Expresná pošta, Medzinárodná pošta, Poštové finančné služby, Poštová sieť a predaj               a Známky a filatelia.
            Švajčiarska pošta má viacero vnútroštátnych i zahraničných kapitálových investícií: 
-	vo Švajčiarsku: Swiss Post International, a. s. (medzinárodná pošta) – 100 %, Setz Gűtertransport, a.s.  (nákladná doprava) – 90 %,  Epsilon, a.s. (doručovanie novín             a letákov) -  66 %, Bevo, a. s. (doručovanie novín a letákov) – 50 %, Swiss Post Net, a. s. (dodávanie zásielok cez noc) – 51 %, DCL Data Center, a.s. – 50 %, Hélio Courvoisier, a. s. (tlač poštových cenín) – 20 %, Management and Conference Center, a. s. – 100 %, Swiss Post Data Services, a. s. – 50 %, Xmedia, a. s. (reklama) – 30 %, 
-	v zahraničí: 25 %-ný podiel v nemeckej spoločnosti Swiss Euro Clearing Bank, s.r.o.,       a 100 %-né dcérske spoločnosti Medzinárodnej pošty vo Francúzsku, Veľkej Británii, Taliansku a USA.